b"\n_START_ARTICLE_\nMeksikinis rudasis lokys\n_START_SECTION_\nApra\xc5\xa1as\n_START_PARAGRAPH_\nMeksikinis rudasis lokys buvo vienas sunkiausi\xc5\xb3 ir did\xc5\xbeiausi\xc5\xb3 Meksikos \xc5\xbeinduoli\xc5\xb3. Jo ilgis siekdavo 183\xc2\xa0cm, o vidutin\xc4\x97 mas\xc4\x97 b\xc5\xabdavo 318\xc2\xa0kg. D\xc4\x97l sidabrinio atspalvio kailio juos da\xc5\xbenai vadindavo \xe2\x80\x9eel oso plateado\xe2\x80\x9c ('sidabrinis lokys') Meksikinis rudasis lokys (dar vadintas meksikiniu grizliu), buvo smulkesnis u\xc5\xbe grizlius, gyvenan\xc4\x8dius JAV ir Kanadoje. J\xc5\xb3 kailio vyraujanti spalva b\xc5\xabdavo bly\xc5\xa1kiai geltonrud\xc4\x97, kartais\xc2\xa0\xe2\x80\x93 pilk\xc5\xa1vai balta, pro ilguosius plaukus prasimu\xc5\xa1davo tamsesn\xc4\x97 poviln\xc4\x97. Nutriu\xc5\xa1us ilgiesiems plaukams individ\xc5\xb3 spalva pakisdavo, b\xc5\xabdavo nuo geltonai rudos iki r\xc5\xabd\xc5\xbei\xc5\xb3 spalvos. Ilgiausi plaukai augdavo ant gerkl\xc4\x97s ir \xc5\xa1on\xc5\xb3. Pilvo plauk\xc5\xb3 danga b\xc5\xabdavo reta, be poviln\xc4\x97s, b\xc5\xabdingos nugarai ir \xc5\xa1onams.\n_START_SECTION_\nArealas\n_START_PARAGRAPH_\nMeksikinis rudasis lokys gyveno \xc5\xa1iaurin\xc4\x97se Meksikos teritorijose, ypa\xc4\x8d v\xc4\x97sesnio klimato pievose ir kaln\xc5\xb3 pu\xc5\xa1\xc5\xb3 mi\xc5\xa1kuose. Senasis arealas driek\xc4\x97si nuo Arizonos iki Naujosios Meksikos ir Meksikos.\n_START_SECTION_\nBiologija\n_START_PARAGRAPH_\nMeksikiniai lokiai misdavo daugiausia augalais, vaisiais, vabzd\xc5\xbeiais. Atsitiktinai med\xc5\xbeiodavo smulkius \xc5\xbeinduolius, \xc4\x97sdavo dv\xc4\x97selien\xc4\x85. Kas treji metai atsivesdavo 1\xe2\x88\x923 lokiukus.\n_START_SECTION_\nI\xc5\xa1nykimas\n_START_PARAGRAPH_\nPirmieji europie\xc4\x8diai, sutik\xc4\x99 meksikinius ruduosius lokius buvo XVI a. konkistadorai, kai Fransiskas Vaskesas de Koronadas (Francisco V\xc3\xa1zquez de Coronado) sureng\xc4\x97 ekspedicij\xc4\x85 ie\xc5\xa1koti Septyni\xc5\xb3 Aukso Miest\xc5\xb3._NEWLINE_Lokiai retkartais med\xc5\xbeiodavo naminius gyvulius, tod\xc4\x97l fermeriai juos laik\xc4\x97 kenk\xc4\x97jais. Meksikinius lokius gaud\xc4\x97 sp\xc4\x85stais, \xc5\xa1aud\xc4\x97, nuodijo. Apie 1930\xc2\xa0m. jie jau buvo reti. J\xc5\xb3 ankstesnis arealas susitrauk\xc4\x97 iki trij\xc5\xb3 izoliuot\xc5\xb3 kaln\xc5\xb3 (Cerro Campano, Santa Clara ir Sierra del Nido) 80\xc2\xa0km \xc4\xaf \xc5\xa1iaur\xc4\x99 nuo \xc4\x8cihuahua miesto._NEWLINE_1960\xc2\xa0m. loki\xc5\xb3 buvo lik\xc4\x99 apie 30. Ne\xc5\xbei\xc5\xabrint to, kad juos saugojo, juos toliau med\xc5\xbeiojo. 1964\xc2\xa0m. meksikin\xc4\xaf lok\xc4\xaf \xc4\x97m\xc4\x97 laikyti i\xc5\xa1nykusiu._NEWLINE_1969\xc2\xa0m. buvo pasirod\xc4\x99 prane\xc5\xa1imai, kad Jaki up\xc4\x97s auk\xc5\xa1tupyje (Sonora, Meksika) mat\xc4\x97 kelis \xc5\xa1io por\xc5\xab\xc5\xa1io lokius. JAV biologas Carl B. Koford sureng\xc4\x97 keli\xc5\xb3 m\xc4\x97nesi\xc5\xb3 ekspedicij\xc4\x85, bet loki\xc5\xb3 aptikti nepasisek\xc4\x97."